Document ID: /roh_data/filtered/fineweb-2-filterrobots_roh.jsonl.gz/69211

Viva la Grischa a Turitg
- Glindesdi, 7.9.2015, 13:05, actualisà a las 13:45
La cultura da nus Rumantschs steva en il center dal Museum naziunal svizzer a la lunga notg dals museums da sonda sin dumengia. Da l’exposiziun dad Alois Carigiet fin a la musica, al mangiar, e differentas activitads sco in quiz sur dal Grischun u in crash curs da rumantsch. Tut era rumantsch.
Crash-curs rumantsch
Cun in crash-curs rumantsch han ins pudì emprender ina pluna sur da nossa lingua. Cun bler umor ha il romanist Rico Valär manà pli datiers il rumantsch als participants. E durant las 40 minutas dal curs ha el mo discurrì rumantsch. Cun articular cun mauns e pes e quai era gartegià. Tut ils participants han pudì suandar il curs.
Ina lunga notg
Sonda ils 5 da settember han 47 museums da Turitg avert las portas da las 19:00 fin a las 2 a bun’ura. La notg lunga dals museums da Turitg è adina l’emprima sonda da settember. En il rom da la notg lunga han ils museums per part adina in’exposiziun speziala.